རྒྱལ་སྤྱིའི་ཁྱོན་ནས་བོད་མིའི་བདེན་དོན་འཐབ་རྩོད་དང་འབྲེལ་བའི་ཐོག་རྒྱབ་སྐྱོར་ནུས་ཤུགས་ཆེ་ཤོས་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་གཞི་དང།ད་ལྟའི་བོད་མིའི་སྒྲིག་འཛུགས་ཀྱི་རྩ་དོན་ལངས་ཕྱོགས་སམ་སྲིད་བྱུས་དབུ་མའི་ལམ་འདིའི་ཐོག་ནས་ཡོང་གི་ཡོད་ཅིང།དེ་ཡང་ཕྱི་ལོ་༡༩༥༦ལོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་དུ་༸ཞབས་སོར་འཁོད་པའི་སྐབས་དེར་རྒྱ་གར་ནང་བཞུགས་རྒྱུའི་དགོངས་བཞེས་གནང་ཡོད་ཀྱང་།སྐབས་དེར་རྒྱ་གར་གྱི་སྲིད་བློན་དམ་པ་པཎྜིཏ་ནེཧ་རུ་མཆོག་གིས་གྲོས་མཐུན་དོན་ཚན་༡༧གྱི་འབྲུ་དོན་འགའི་སྟེང་རྟགས་བསྐྱོན་གནང་དང་འབྲེལ་བོད་ཀྱི་རྩ་དོན་དེ་བོད་ནང་ནས་བོད་མི་རང་གིས་རྩོད་ལེན་བྱ་དགོས་པ་ལས་ཨ་རི་སོགས་སྟོབས་ཆེན་རྒྱལ་ཁབ་ནས་རྒྱ་མིར་དམག་བརྒྱབས་ཏེ་རྩོད་ལེན་བྱ་རྒྱུ་ལྟ་བུ་ཡོང་ཐབས་མེད་པའི་གནས་སྟངས་ལ་བརྟེན།སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བོད་ལ་ཕྱིར་ཕེབས་གནང་ན་ལེགས་པའི་དགོངས་འཆར་ཕུལ་ཡོད་པ་ལྟར་བོད་དུ་ཕྱིར་ཕེབས་ཀྱིས་གྲོས་མཐུན་དོན་ཚན་༡༧ལྟར་གནས་ཐབས་མཛད་ཡོད་ཀྱང་།རྒྱ་དམར་རང་གིས་གྲོས་མཐུན་རྣམས་ལ་རིམ་བཞིན་བརྡལ་བཤིགས་བཏང་བས་མ་ཚད་བོད་ནང་དྲག་ཤུགས་དཔུང་འཇུག་སོགས་ཀྱིས་གནས་བཟོད་མི་བདེ་བའི་ཛ་དྲག་ཅན་དུ་གྱུར་སྟབས་རྒྱ་གར་འཕགས་པའི་ཡུལ་དུ་མ་ཕེབས་ཐབས་མེད་དུ་གྱུར།